2. ปัจจัยความเสี่ยง

2.1 ความเสี่ยงเกี่ยวกับการดำเนินธุรกิจ

ความเสี่ยงในการสรรหาที่ดินเพื่อพัฒนาโครงการ

  เนื่องจาก ไรมอน แลนด์ ไม่มีนโยบายการซื้อที่ดินเก็บสะสมไว้เพื่อรอการพัฒนา
  เว้นแต่จะเป็นที่ดินที่บริษัทฯ
  เล็งเห็นว่ามีศักยภาพสูงในการพัฒนาและราคาอยู่ในระดับที่เหมาะสมและให้ผลตอบแทนคุ้มค่าแก่การลงทุนดังนั้น
  การสรรหาหรือการซื้อที่ดินที่ตั้งอยู่ในทำเลที่ดี ในราคาที่เหมาะสม
  จึงเป็นความเสี่ยงหลักและเป็นปัจจัยหลักของความสำเร็จของการดำเนินธุรกิจของบริษัทฯ เช่นกัน

  บริษัทฯ
  ได้ลดความเสี่ยงในการสรรหาที่ดินเพื่อพัฒนาโครงการด้วยการใช้เครือข่ายหรือเน็ตเวิร์กที่กว้างขวางของนายหน้าสรรหาที่ดิน
  (Broker) เว็บไซต์ของบริษัท กรรมการ และผู้บริหารของบริษัทฯ
  โดยเครือข่ายหรือเน็ตเวิร์กที่เข้มแข็งนี้ช่วยให้บริษัทฯ
  สามารถสรรหาหรือซื้อที่ดินที่ตั้งอยู่ในทำเลที่ดีในราคาที่เหมาะสมได้ นอกจากนี้ บริษัทฯ
  ยังลดความเสี่ยงโดยการให้ความสำคัญในการทำวิจัยและสำรวจตลาดอย่างมาก
  โดยจากผลการทำวิจัยและสำรวจตลาดนี้เองทำให้บริษัทฯ
  สามารถนำข้อมูลที่ได้ไปวิเคราะห์เพื่อพิจารณาและลดความเสี่ยงในการซื้อที่ดินได้อย่างมีประสิทธิภาพ

  ความเสี่ยงในการพัฒนาโครงการ

  ความผันผวนของราคาวัสดุก่อสร้างจะส่งผลกระทบต่อต้นทุนการพัฒนาโครงการ ซึ่ง ไรมอน แลนด์
  ได้ลดความเสี่ยงอันเกิดจากความผันผวนของราคาวัสดุก่อสร้าง โดยส่วนใหญ่
  การว่าจ้างผู้รับเหมาในส่วนของงานโครงสร้าง
  จะเป็นการว่าจ้างผู้รับเหมาเพียงรายเดียวและทำสัญญาการก่อสร้างแบบเบ็ดเสร็จ (Turnkey
  Construction Contract) ส่งผลให้ ไรมอน แลนด์
  สามารถควบคุมต้นทุนการก่อสร้างได้เป็นอย่างดี นอกจากนี้ เพื่อเป็นการลดต้นทุน ไรมอน แลนด์
  ยังได้จัดซื้อวัสดุก่อสร้างในบางรายการที่สามารถจัดซื้อจากผู้ผลิตโดยตรง เช่น เหล็ก กระเบื้อง
  เป็นต้น ยิ่งไปกว่านั้น ในบางกรณี เพื่อเป็นการลดความเสี่ยง ไรมอน แลนด์
  ได้กำหนดราคาส่งมอบวัสดุก่อสร้างไว้ล่วงหน้าเพื่อลดความผันผวนของราคาวัสดุก่อสร้างซึ่งจะส่งผลกระทบโดยตรงต่อต้นทุนการก่อสร้าง

  นอกจากการผันผวนของราคาวัสดุก่อสร้างแล้ว
  การจัดหาหรือว่าจ้างผู้รับเหมาที่มีความสามารถยังเป็นอีกปัญหาหนึ่ง
  ซึ่งอาจส่งผลกระทบต่อคุณภาพและเวลาการส่งมอบงานของโครงการได้ บริษัทฯ
  มีแนวทางการบริหารความเสี่ยงในส่วนนี้อยู่ 3 วิธี ดังนี้

(1) ไรมอน แลนด์ มีระบบการบริหารและตรวจสอบระดับความเสี่ยงในการพัฒนาโครงการทุกๆ
    โครงการของบริษัทฯ ซึ่งเริ่มตั้งแต่แนวทางกำกับการคัดเลือกผู้รับเหมาที่มีความเข้มงวด
    การทดสอบประสิทธิภาพของวัสดุก่อสร้างหลัก (เช่น เหล็ก หน้าต่าง กระจก และอิฐ)
    การมองหาเทคโนโลยีใหม่ ซึ่งมุ่งเน้นพัฒนาทั้งทางด้านเทคนิคและคุณภาพของวัสดุก่อสร้าง
    และการเพิ่มประสิทธิภาพและการจัดการระบบการดำเนินงานก่อสร้าง
    เพื่อให้เกิดประโยชน์สูงสุดในด้านการบริหารค่าใช้จ่าย และการต่อรองราคาวัสดุ
    ในขณะที่คุณภาพของผลิตภัณฑ์นั้นยังคงเดิมหรือดีขึ้น ทั้งนี้
    ในการทำสัญญาว่าจ้างผู้รับเหมาในการก่อสร้างโครงการของบริษัทฯ ส่วนใหญ่นั้น บริษัทฯ
    จะทำสัญญาในแบบกำหนดราคาเหมารวม (Fixed Lump Sum Price)
    เพื่อเป็นการลดความเสี่ยงในการเพิ่มขึ้นของต้นทุนวัสดุก่อสร้าง นอกจากนี้ ในบางกรณีบริษัทฯ
    จะทำการชำระเงินล่วงหน้า
    หากการชำระเงินล่วงหน้านั้นสามารถลดต้นทุนหรือลดความเสี่ยงของการเพิ่มขึ้นของต้นทุนให้บริษัทฯ
    ได้

(2) ไรมอน แลนด์ บริหารความเสี่ยงในการพัฒนาโครงการโดยการจัดจ้างที่ปรึกษาภายนอก
    ซึ่งมีความรู้ ความสามารถ และมีความเชี่ยวชาญโดยตรงสำหรับแต่ละโครงการของบริษัทฯ
    โดยหลักเกณฑ์ในการคัดเลือกที่ปรึกษา จะคำนึงถึงความเชี่ยวชาญเฉพาะสาขา
    จำนวนของบุคลากรที่มีความสามารถและเป็นที่ยอมรับ
    ความสามารถในการนำเทคโนโลยีและอุปกรณ์ที่ทันสมัยมาใช้เพื่อทำการควบคุมคุณภาพของงาน
    และต้นทุนการก่อสร้างให้เป็นไปตามที่บริษัทกำหนด
    รวมถึงเพื่อปรับปรุงประสิทธิภาพในการทำงาน วิธีการก่อสร้างที่รวดเร็วและมีประสิทธิภาพ
    คณะที่ปรึกษาจะเป็นผู้เสนอรายชื่อของผู้รับเหมาและ/หรือ Supplier ให้กับบริษัทฯ
    โดยที่ผู้จัดการโครงการจะเป็นผู้ควบคุม
    ติดตามและตรวจสอบรายงานความคืบหน้างานก่อสร้างของผู้รับเหมา
    ซึ่งรวมถึงการเจรจาต่อรองราคาด้วย

(3) ในทุกโครงการของบริษัทฯ จะคัดเลือกผู้รับเหมาจากบริษัทฯ ชั้นนำที่เป็นที่ยอมรับในระดับสากล
    โดยหลักการในการคัดเลือกผู้รับเหมาประกอบด้วย
    ความสามารถในการเป็นผู้รับผิดชอบในการบริหารและก่อสร้างโครงการแต่เพียงผู้เดียว
    การประสานงานในเรื่องของการออกแบบ ความสามารถในการส่งต่อหรือประสานงานโดยรวม
    บุคลากรและทรัพยากรที่พร้อมและมีคุณภาพ ทั้งทางด้านการเงิน เทคโนโลยี
    และการบริหารงาน ประวัติการทำงาน
    และชื่อเสียงที่ไว้วางใจได้ในการส่งมอบงานที่เสร็จสมบูรณ์ภายในระยะเวลาและงบประมาณที่กำหนด

ความเสี่ยงด้านการขาย

  ระยะเวลาที่ใช้ในการขายโครงการหนึ่ง ๆ มีความสำคัญเป็นอย่างยิ่งต่อบริษัทฯ
  พัฒนาอสังหาริมทรัพย์ประเภทคอนโดมิเนียมเช่น ไรมอน แลนด์
  เนื่องจากระยะเวลาในการขายที่รวดเร็วนั้นจะช่วยลดความเสี่ยงทางด้านการเงินและภาระต่าง
  ๆ ที่บริษัทฯ ต้องรับผิดชอบต่อโครงการนั้น ๆ นอกจากนี้
  ยังทำให้สามารถบริหารความเสี่ยงในการพัฒนาโครงการได้ง่ายขึ้น
  เนื่องจากโครงการคอนโดมิเนียมของ ไรมอน แลนด์
  มีระยะเวลาในการก่อสร้างในแต่ละโครงการประมาณ 2-4 ปี
  ดังนั้นบริษัทจึงให้ความสำคัญในการการบริหารการขาย
  การควบคุมงานก่อสร้างให้เสร็จทันตามกำหนดพร้อมส่งมอบให้กับลูกค้า
  รวมถึงการบริหารงบกระแสเงินสด ให้มีประสิทธิภาพ บริษัทจึงได้ปรับเปลี่ยนกลยุทธ์ทางการตลาด
  เพื่อกระตุ้นยอดขายผ่านการโฆษณาประชาสัมพันธ์
  และกิจกรรมส่งเสริมการขายอย่างเหมาะสมกับสถานะการณ์ และสภาวะเศรษฐกิจในปัจจุบัน
  เพื่อให้สามารถเข้าถึงกลุ่มลูกค้าของบริษัท โดยไรมอน แลนด์ ได้จัดตั้งฝ่ายลูกค้าสัมพันธ์
  เพื่อดูแลลูกค้า รายงานความคืบหน้าโครงการ
  รวมถึงกระบวนการเรียกเก็บชำระเงินจากลูกค้าอย่างเป็นระบบ
  ทั้งนี้จากสภาวะการแข่งขันในตลาดอสังหาริมทรัพย์ในปัจจุบัน ความผันผวนทางภาวะเศรษฐกิจ
  เหตุภัยพิบัติทางธรรมชาติและความไม่แน่นอนทางการเมืองที่อาจส่งผลกระทบต่อระยะเวลาในการขายโครงการได้

  ไรมอน แลนด์ มุ่งเน้นการบริหารความเสี่ยงในการขาย
  โดยการเลือกสรรทำเลที่ตั้งในการพัฒนาโครงการที่จะต้องตั้งอยู่ในทำเลที่ดีและเหมาะสม
   การสร้างชื่อเสียงบริษัทฯ ให้เป็นที่ยอมรับ (Brand Building) การริเริ่มแนวความคิดใหม่ๆ
  ในการพัฒนาโครงการ การทำความเข้าใจตลาด และการขยายฐานลูกค้า บริษัทฯ
  มีความเชื่อมั่นว่าทำเลที่ดีและเหมาะสมเป็นปัจจัยที่มีความสำคัญอย่างยิ่งในการลดความเสี่ยงในการขายโครงการ
  ด้วยเหตุนี้ บริษัทฯ จึงให้ความสำคัญกับการเลือกสรรทำเลที่ดีและเหมาะสม
  ด้วยการทำวิจัยและการศึกษาความเป็นไปได้อย่างละเอียด
  ซึ่งรวมถึงการประเมินทำเลที่ตั้งของโครงการ สภาพแวดล้อม ตลาดและการแข่งขัน จำนวนคู่แข่ง
  กลุ่มลูกค้าเป้าหมาย ระบบโครงสร้างพื้นฐาน และระบบขนส่งสาธารณะ  

  ปัจจุบันการสร้างชื่อเสียงของบริษัทฯ (Brand Building)
  ให้เป็นที่ยอมรับนั้นเริ่มเห็นผลชัดเจนขึ้น เมื่อบริษัทฯ ได้เป็นที่รู้จักในฐานะบริษัทฯ
  พัฒนาอสังหาริมทรัพย์ชั้นนำในตลาดที่อยู่อาศัยระดับพรีเมี่ยม และโครงการต่างๆ  ของ ไรมอน
  แลนด์ ได้รับการยอมรับทั้งในประเทศและต่างประเทศ
  อันเป็นผลมาจากการส่งมอบคุณค่าของโครงการที่สามารถตอบสนองความต้องการของลูกค้าได้
  ซึ่งทำให้ ไรมอน แลนด์ มีลูกค้าที่กลับมาซื้อโครงการของบริษัทฯ (Repeat Customer)
  เป็นจำนวนมาก โดยลูกค้าเหล่านี้ได้มองเห็นคุณค่าของโครงการของบริษัทฯ
  ทั้งในแง่การซื้อเพื่ออยู่อาศัยเองและในแง่ของการลงทุน

  ในอดีตลูกค้าประมาณร้อยละ 50 ของบริษัทเป็นชาวต่างชาติ
  จึงส่งผลบริษัทจึงมีความเสี่ยงในด้านการขายหากประเทศเหล่านั้นประสบปัญหาทางด้านการเงิน
  หรือเศรษฐกิจ ดังนั้นในช่วง 2-3
  ปีที่ผ่านมาบริษัทจึงได้หันมาให้ความสำคัญกับตลาดภายในประเทศมากขึ้นโดยเฉพาะตลาดลูกค้าชาวไทยเพื่อลดความเสี่ยงหรือความผันผวนด้านการขาย
  โดยในปี 2554 บริษัทประสบความสำเร็จในการขยายตลาดไปยังลูกค้าชาวไทยอย่างมากโดยในปี
  2554 ยอดขายประมาณร้อยละ 65 เป็นของลูกค้าชาวไทย
  ในขณะเดียวกับบริษัทก็ยังให้ความสำคัญกับลูกค้าชาวต่างชาติเพิ่มเติม โดยในปี 2554
  บริษัทได้ขยายฐานลูกค้าที่ให้กว้างขวางขึ้นเนื่องจากกลุ่มลูกค้าหลายประเทศในแถบทวีปยุโยป
  ได้ลดลงเนื่องจากปัญหาวิกฤตทางการเงินและการอ่อนตัวของค่าเงิน
  โดยบริษัทมีลูกค้าจากกลุ่มประเทศเอเซียซึ่งรวมถึงเกาหลีใต้ จีน ไต้หวัน และรัสเซีย มากขึ้น
  ทั้งนี้การขยายฐานลูกค้าของบริษัทเป็นรากฐานในการริเริ่มโครงการใหม่ ๆ อย่างต่อเนื่อง
  ซึ่งเป็นกระบวนการสำคัญที่ทำให้ บริษัทฯ
  สามารถลดความเสี่ยงในการแข่งขันและการเปลี่ยนแปลงพฤติกรรมของลูกค้าได้ เนื่องจากบริษัทฯ
  สามารถปรับกลยุทธ์ทางธุรกิจให้เหมาะสมกับสภาพแวดล้อมและเศรษฐกิจที่มีการเปลี่ยนแปลง
  และสามารถพัฒนารูปแบบโครงการซึ่งตรงกับความต้องการของลูกค้าได้ นอกจากนี้ บริษัทฯ
  ยังเชื่อมั่นว่าการขยายฐานลูกค้าภายในประเทศจะช่วยลดความเสี่ยงที่เกิดจากความผันแปรทางเศรษฐกิจในต่างประเทศได้

  ความเสี่ยงของการเปลี่ยนแปลงกฎหมาย ข้อกำหนด
  และระเบียบปฏิบัติของหน่วยงานราชการที่เกี่ยวข้อง

  ความเสี่ยงของการเปลี่ยนแปลงกฎหมาย
  ข้อกำหนดและระเบียบปฏิบัติของหน่วยงานราชการที่เกี่ยวข้อง เช่น พระราชบัญญัติผังเมือง
  พระราชบัญญัติควบคุมอาคาร กฎกระทรวงที่เกี่ยวข้องที่มีผลต่อการออกแบบอาคาร อาทิ
  การกำหนดอัตราส่วนพื้นที่ว่างต่อพื้นที่อาคาร (Open Space Ratio, OSR)
  และการกำหนดอัตราส่วนพื้นที่อาคารรวมต่อพื้นที่ดิน (Floor Area Ratio, FAR)
  ตลอดจนข้อบัญญัติกรุงเทพมหานคร ระเบียบข้อบังคับของกรมที่ดินและกรมธนารักษ์
  รวมทั้งข้อกำหนดที่เกี่ยวกับใบอนุญาตสิ่งแวดล้อม
  โดยเฉพาะโครงการอาคารสูงและอาคารขนาดใหญ่พิเศษ ซึ่งบริษัทฯ
  ได้พยายามลดความเสี่ยงดังกล่าว
  ด้วยการติดตามข้อมูลการเปลี่ยนแปลงดังกล่าวกับหน่วยงานราชการที่เกี่ยวข้องอย่างใกล้ชิด
  ตลอดจนมีการศึกษาความเป็นไปได้ของโครงการ โดยพิจารณาตามกฎหมาย
  ข้อกำหนดและระเบียบปฏิบัติในปัจจุบันอย่างละเอียด ดังนั้น บริษัทฯ จึงมั่นใจได้ว่าโครงการต่างๆ
  ของบริษัทฯ ได้คำนึงถึงการปฏิบัติตามกฎหมาย
  ข้อกำหนดและระเบียบปฏิบัติของหน่วยงานราชการที่เกี่ยวข้องอย่างเคร่งครัด นอกจากนี้
  ในส่วนของการออกแบบเพื่อพัฒนาโครงการ บริษัทฯ
  ได้นำนวัตกรรมและเทคโนโลยีทันสมัยมาปรับใช้ โดยคำนึงถึงความเป็นมิตรกับสิ่งแวดล้อมอีกด้วย

  จากสถานะการณ์น้ำท่วมที่เกิดขึ้นในกรุงเทพมหานคร และหลายจังหวัดในประเทศไทยในปี 2554
  ที่ผ่านมา ได้ส่งผลกระทบต่อตลาดอสังหาริมทรัพย์เป็นอย่างมาก
  แต่เหตุการณ์ดังกล่าวไม่ได้มีผลกระทบต่อโครงการของบริษัทโดยตรง
  (แต่มีผลกระทบทางอ้อมต่อบริษัท)
  เนื่องจากโครงการของบริษัทเป็นโครงการคอนโดมิเนียมที่ตั้งอยู่ในทำเลที่ดีไม่โดนน้ำท่วม
  โดยเหตุการณ์น้ำท่วมดังกล่าวได้ส่งผลในทางบวกต่อโครงการคอนโดมิเนียมที่
  ตั้งอยู่ในทำเลที่ดีรวมถึงโครงการคอนโดมิเนียมในพัทยาด้วย ซึ่งโครงการ นอร์ทพ้อยท์ พัทยา
  และ โครงการ ซายร์ วงศ์อมาตย์ พัทยา ก็มียอดขายที่เพิ่มขึ้นอย่างมาก
  จากเหตุการณ์ภัยภิบัติน้ำท่วมดังกล่าวอาจทำให้ รัฐบาล ต้องกำหนดนโยบาย
  หรือดำเนินการเพื่อออกกฏหมาย ระเบียบข้อบังคับ การจัดระเบียบผังเมืองใหม่ เพื่อแก้ปัญหา
  และรับมือกับสถานะการณ์น้ำท่วมที่อาจเกิดขึ้นในอนาคต จึงอาจส่งผลกระทบในการจัดหาทำเล
  ที่ตั้งเพื่อพัฒนาโครงการใหม่ในอนาตคของบริษัท
  เพื่อลดความเสี่ยงในการเปลี่ยนแปลงของกฏหมาย ข้อกำหนด
  และระเบียบปฎิบัติของหน่วยงานราชการ
  บริษัทจะทำการติดตามข้อมูลข่าวสารที่เกี่ยวข้องอย่างใกล้ชิด

2.2 ความเสี่ยงในด้านการเงินและความเสี่ยงอื่นๆ ที่อาจจะเกิดขึ้น

  ความเสี่ยงในการจัดหาทุนเพื่อพัฒนาโครงการ

  โดยปกติการพัฒนาโครงการคอนโดมิเนียมต้องการเงินทุนในช่วงแรกค่อนข้างสูงและต้องใช้เวลาประมาณ
  3 - 5 ปี กว่าจะได้รับผลกำไรและทุนกลับคืน ดังนั้น ความสามารถของบริษัทฯ
  ในการเข้าถึงแหล่งเงินทุนที่มีต้นทุนต่ำจึงนับเป็นปัจจัยที่มีความสำคัญอย่างมากต่อความสำเร็จของโครงการ
  ทั้งทางด้านผลกำไรและสภาพ คล่อง
  โดยบริษัทต้องอาศัยศักยภาพเฉพาะตัวในด้านการบริหารต้นทุน ในภาวะที่ต้นทุนมีทิศทางปรับสูงขึ้น
  ไม่ว่าจะเป็นราคาวัสดุก่อสร้าง ราคาที่ดิน
  รวมถึงการควบคุมคุณภาพของงานก่อสร้างให้เสร็จทันตามกำหนดเวลา
  ซึ่งแหล่งเงินทุนหลักในการพัฒนาโครงการของบริษัทฯ พัฒนาอสังหาริมทรัพย์ส่วนใหญ่มี 3 แหล่ง
  ได้แก่ เงินทุนหมุนเวียนของบริษัทฯ เงินกู้ยืมจากสถาบันการเงิน
  และเงินค่างวดตามสัญญาจากลูกค้า อันได้แก่ เงินดาวน์และเงินโอน ดังนั้น
  ปัญหาส่วนหนึ่งในการจัดหาเงินทุนเพื่อพัฒนาโครงการมักเกิดจากความล่าช้าในการขาย
  การไม่สามารถจัดเก็บค่างวดตามสัญญาจากลูกค้า
  และการไม่ได้รับการสนับสนุนทางด้านการเงินจากสถาบันการเงิน

  ไรมอน แลนด์ ได้ลดความเสี่ยงในการขายโดยการคัดสรรทำเลที่ดีและเหมาะสม
  การพัฒนาโครงการที่มีคุณภาพผสานกับการประยุกต์ใช้นวัตกรรมและเทคโนโลยีทันสมัย
  โดยคำนึงถึงผลกระทบต่อสิ่งแวดล้อม จนเป็นที่ยอมรับทั้งจากในประเทศและในต่างประเทศ
  ตลอดจนความเข้าใจในลูกค้าซึ่งนำไปสู่การขยายฐานลูกค้า และ ไรมอน แลนด์
  ได้ลดความเสี่ยงจากการไม่สามารถจัดเก็บค่างวดตามสัญญาจากลูกค้าโดยเก็บเงินดาวน์ในสัดส่วนที่สูงกว่าค่าเฉลี่ยของอุตสาหกรรม
  โดยเก็บเงินดาวน์ประมาณร้อยละ 25-40 ของราคาขาย

  นอกจากนี้ ไรมอน แลนด์
  ได้สร้างประวัติการเป็นลูกค้าชั้นดีและได้รับการสนับสนุนทางด้านการเงินที่ดีมาโดยตลอดจากสถาบันการเงินในประเทศหลายแห่ง
  ดังนั้น ไรมอน แลนด์ มั่นใจว่าจะได้รับการสนับสนุนด้านการเงินเป็นอย่างดีเหมือนที่ผ่านมา
  รวมทั้ง ไรมอน แลนด์ ยังมีความสัมพันธ์ที่ดีกับนักลงทุนและ/หรือกองทุนส่วนบุคคลหลายแห่ง
  ซึ่งให้การสนับสนุนบริษัทฯ ทั้งในการให้เงินทุนและการร่วมลงทุนในโครงการตลอดมา

  ความเสี่ยงจากการผันผวนของอัตราดอกเบี้ย

  การกู้เงินของบริษัทฯ ส่วนใหญ่ใช้อัตราดอกเบี้ยแบบลอยตัว (floating rate) หรือ MLR
  ซึ่งอิงกับภาวะการตลาด ดังนั้น
  ความผันผวนของอัตราดอกเบี้ยจึงอาจส่งผลกระทบต่อการดำเนินงานและกระแสเงินสดของบริษัทฯ
  แต่อย่างไรก็ตาม
  ความผันผวนดังกล่าวมีผลกระทบน้อยมากต่อการดำเนินงานและกระแสเงินสดของบริษัทฯ
  แต่ทั้งนี้แนวโน้มการปรับขึ้นของอัตราดอกเบี้ย อาจส่งผลกระทบทั้งในด้านกำลังซื้อ
  และความสามารถในการขอสินเชื่อที่ลดลง ของลูกค้าโครงการที่ใช้สินเชื่อจากสถาบันการเงิน

  ความเสี่ยงจากการที่ผู้ถือหุ้นรายใหญ่สามารถควบคุมมติที่ประชุมผู้ถือหุ้นและมีอำนาจในการบริหารบริษัทฯ

  IFA Hotels & Resorts 3 Ltd. (IFA HR3) เป็นผู้ถือหุ้นใหญ่ของบริษัทฯ ส่งผลให้ IFA
  HR3 สามารถเข้ามามีอำนาจในการบริหารจัดการบริษัทฯ
  ตลอดจนแต่งตั้งตัวแทนเข้ามาเป็นกรรมการของบริษัทฯ
  รวมถึงสามารถที่จะรวบรวมเสียงส่วนใหญ่ในการลงมติผู้ถือหุ้นในเรื่องต่างๆ
  ที่ต้องได้รับเสียงข้างมากของจำนวนเสียงทั้งหมดของผู้ถือหุ้นที่มาประชุมและมีสิทธิออกเสียงลงคะแนนได้
  แต่อย่างไรก็ตาม IFA HR3 ไม่มีสิทธิออกเสียงลงคะแนนในวาระที่ตนเป็นผู้มีส่วนได้เสีย
  และเพื่อให้การบริหารงานและดำเนินงานเป็นไปอย่างโปร่งใส ตรวจสอบได้และมีการถ่วงดุล
  บริษัทฯ
  จึงได้มีการแต่งตั้งบุคคลภายนอกเป็นกรรมการอิสระและคณะกรรมการตรวจสอบเพื่อเข้ามากำกับดูแล
  ซึ่งเป็นไปตามหลักการกำกับดูแลกิจการที่ดี (Good Corporate Governance)
  ตามแนวทางของตลาดหลักทรัพย์แห่งประเทศไทย

  ความเสี่ยงจากการพึ่งพิงความช่วยเหลือทางการเงินจากผู้ถือหุ้นใหญ่

  ในระหว่างปี 2553 -2554 บริษัทได้ชำระคืนเงินกู้พร้อมดอกเบี้ยเงินกู้ยืมให้กับ IFA HR3
  ซึ่งเป็นผู้ถือหุ้นรายใหญ่ของบริษัท ณ วันที่ 31 ธันวาคม 2554 บริษัทฯ ไม่มียอดหนี้คงค้างกับ IFA
  HR3 ในปัจจุบัน บริษัทฯ
  ยังไม่มีความจำเป็นที่จะต้องได้รับความช่วยเหลือทางการเงินจากผู้ถือหุ้นรายใหญ่
  แต่อย่างไรก็ตาม ในอนาคตหากบริษัทฯ ต้องการความช่วยเหลือทางการเงินจาก IFA HR 3
  บริษัทฯ คาดว่าบริษัทฯ จะได้รับการสนับสนุนทางการเงินจาก IFA HR 3 โดยที่ผ่านมา ทาง
  IFA HR3 ได้ให้การสนับสนุนบริษัทฯ ด้วยดีมาโดยตลอด ไม่ว่าจะเป็นการให้วงเงินกู้เพิ่มเติม
  หรือการขยายระยะเวลาชำระคืนเงินกู้และดอกเบี้ย บริษัทฯ
  จึงมั่นใจว่าจะได้รับการสนับสนุนเป็นอย่างดีในอนาคตเช่นกัน

  ความเสี่ยงจากการเข้าไปช่วยเหลือทางการเงินในบริษัทย่อยหรือบริษัทที่เกี่ยวข้อง

  ไรมอน แลนด์
  ได้ให้ความช่วยเหลือทางการเงินโดยให้กู้ยืมและค้ำประกันบริษัทย่อยหรือบริษัทที่เกี่ยวข้อง
  ซึ่งอาจมีความเสี่ยงที่จะทำให้เกิดค่าใช้จ่ายหรือมีภาระผูกพันถ้าหากบริษัทย่อยหรือบริษัทที่เกี่ยวข้องไม่สามารถชำระคืนหนี้ได้
  อย่างไรก็ตามการให้ความช่วยเหลือดังกล่าว บริษัทฯ ได้จำกัดเฉพาะบริษัทที่บริษัทฯ
  มีอำนาจในการควบคุมและบริหารเท่านั้น ทั้งนี้ บริษัทฯ
  ได้ปฏิบัติตามหลักเกณฑ์รายการที่เกี่ยวโยงกันตามแนวทางของตลาดหลักทรัพย์แห่งประเทศไทยอย่างเคร่งครัดเพื่อลดความเสี่ยงด้านนี้
  กล่าวคือ บริษัทฯ
  จะเสนอขอความเห็นจากคณะกรรมการตรวจสอบและขออนุมัติจากคณะกรรมการบริษัทฯ
  และ/หรือที่ประชุมผู้ถือหุ้นในกรณีที่เข้าเกณฑ์ตามที่ตลาดหลักทรัพย์แห่งประเทศไทยกำหนด

  นอกจากนี้แล้วหากบริษัทฯ และ/หรือบริษัทย่อยมีสภาพคล่องส่วนเกิน บริษัทฯ
  และ/หรือบริษัทย่อยจะบริหารจัดการให้เกิดผลตอบแทนและประโยชน์สูงสุดแก่กลุ่มบริษัททั้งทางตรงและทางอ้อมในฐานะที่บริษัทฯ
  เป็นผู้ถือหุ้นใหญ่ ด้วยการให้กู้ยืมระหว่างกัน

  ความเสี่ยงจากการเปลี่ยนแปลงมาตรฐานการรับรู้รายได้

  ในอดีต บริษัทฯ
  และบริษัทย่อยรับรู้รายได้จากการขายอสังหาริมทรัพย์ตามวิธีอัตราส่วนของงานที่ทำสำเร็จ
  ต่อมาในปี 2554
  บริษัทได้เปลี่ยนแปลงนโยบายบัญชีเรื่องการรับรู้รายได้ตามตามมาตรฐานการบัญชีฉบับที่ 18
  (ปรับปรุง 2552) เรื่องรายได้
  กำหนดให้บริษัทฯต้องรับรู้รายได้จากการขายสินค้าซึ่งรวมถึงอสังหาริมทรัพย์ที่พัฒนาเพื่อขายเมื่อบริษัทฯได้โอนความเสี่ยงและผลตอบแทนที่สำคัญให้แก่ผู้ซื้อแล้ว
  การเปลี่ยนแปลงนี้ทำให้บริษัทและบริษัทย่อยมีกำไรสำหรับปี 2554 ลดลงเป็นจำนวน 461
  ล้านบาท (เฉพาะของบริษัทฯ : กำไรเพิ่มขึ้นเป็นจำนวน 9 ล้านบาท)

  อย่างไรก็ตาม การเปลี่ยนแปลงวิธีการรับรู้รายได้ดังกล่าวไม่ได้ส่งผลกระทบต่อกระแสเงินสด
  การดำเนินงาน
  และความสามารถในการขายหน่วยในอาคารชุดพักอาศัยของบริษัทฯและบริษัทย่อยแต่อย่างใด
  ทั้งนี้บริษัทฯและบริษัทย่อยยังคงสามารถรับรู้รายได้ในส่วนที่จะโอนออกจากกำไรสะสมเนื่องจากการเปลี่ยนแปลงนโยบายบัญชีดังกล่าวเมื่อบริษัทฯและบริษัทย่อยได้โอนความเสี่ยงและผลตอบแทนที่สำคัญให้แก่ผู้ซื้อในอนาคต

  ความเสี่ยงจากการไม่ได้รับผลตอบแทนในรูปของเงินปันผล

  จากการเปลี่ยนแปลงมาตรฐานการบัญชีเรื่องการรับรู้รายได้ส่งผลให้บริษัทต้องบันทึกขาดทุนสะสมเพิ่มขึ้น
  ซึ่ง ณ วันที่ 31 ธันวาคม 2554 บริษัทยังมีขาดทุนสะสมเป็นจำนวน 604 ล้านบาท
  ทำให้บริษัทไม่สามารถจ่ายเงินปันผลให้กับผู้ถือหุ้นได้ตามกฎหมาย
  โดยผู้ถือหุ้นมีความเสี่ยงที่จะไม่ได้รับเงินปันผลตามนโยบายเงินปันผลที่กำหนดจนกว่าบริษัทจะล้างขาดทุนสะสมได้หมด

  ความเสี่ยงจากการขาดแคลนบุคลากรที่มีคุณภาพ

  เนื่องจากธุรกิจพัฒนาอสังหาริมทรัพย์เป็นธุรกิจที่ต้องพึ่งพาความรู้ความสามารถของบุคลากรเป็นสำคัญ
  บริษัทฯ จึงสรรหาบุคลากรที่มีความสามารถและมีศักยภาพเข้าร่วมงานกับบริษัทฯ โดยบริษัทฯ
  ตระหนักถึงความสำคัญของบุคลากรเหล่านี้เป็นอย่างดี
  และมีมาตรการในการสร้างขวัญและกำลังใจ
  และให้โอกาสแก่พนักงานในการก้าวหน้าและพัฒนาทั้งด้านส่วนตัวและหน้าที่การงานอย่างต่อเนื่อง
  ด้วยการจัดสรรผลตอบแทนและสวัสดิการที่เหมาะสม และการให้โอกาสในการฝึกอบรม ทั้งนี้
  บริษัทฯ เชื่อว่าจะสามารถลดความเสี่ยงในการสูญเสียบุคลากรเหล่านี้ได้

  ความเสี่ยงจากสถานการณ์ทางการเมือง

  จากเหตุการณ์ความไม่สงบทางการเมืองในประเทศ รวมทั้งความขัดแย้งของคนในชาติ
  ซึ่งเป็นปัจจัยหนึ่งที่ส่งกระทบต่อกลุ่มลูกค้าในประเทศในเรื่องความเชื่อมั่นในนโยบายและมาตรการการจัดการรัฐบาลและมีผลกระทบต่อความเชื่อมั่นด้านความปลอดภัยของกลุ่มลูกค้าต่างชาติในการลงทุนในธุรกิจอสังหาริมทรัพย์
  ลูกค้าจึงชะลอการตัดสินใจที่จะซื้อคอนโดมิเนียมเพื่อพักอาศัยหรือเพื่อการลงทุน ดังนั้น
  บริษัทฯจึงต้องติดตามสถานการณ์ทางการเมืองและอาจมีแผนการบริหารจัดการเพื่อรองรับและแก้ไขปัญหาที่อาจจะเกิดขึ้นและมีผลต่อการดำเนินการของบริษัทฯในอนาคตไว้อย่างรัดกุม
  ประกอบกับบริษัทฯได้มีนโยบายลดความเสี่ยงของการขาย
  โดยมุ่งเน้นไปที่ตลาดลูกค้าภายในประเทศ
  โดยการขยายโครงการเพื่อตอบสนองความต้องการของลูกค้าระดับกลางถึงระดับบนมากขึ้น